ŉ Normale lewe vereis ŉ normale landFlip Buys, die voorsitter van die Solidariteit Beweging. Foto: René Roux. Wat is ons almal se grootste begeerte? Dis tog om net ŉ normale lewe te lei. ŉ Normale lewe vir enige mens ter wêreld is sekerlik orals dieselfde. In ŉ neutedop wil die meeste mense die volgende hê: Abnormaal Die uitdaging in ŉ land soos Suid-Afrika is dat minderhede vir dit moet veg wat meerderhede hier en in ander lande as vanselfsprekend aanvaar. Dis nie volhoubaar om as minderheid te leef wat weens die bevolkingsamestelling ewig uitgesluit van besluite sal wees wat jou lynreg raak nie. Dis nie normaal om altyd bekommerd te wees oor wat die regering beplan om met jou pensioengeld te doen, of dat hulle jou in ŉ staatsmedies wil dwing waarvoor jy betaal maar waar jy nie diens kry nie. Dis glad nie normaal as staatsondernemings vir jare misluk en die regering steeds aan hulle vasklou vir die rekening van belastingbetalers nie. Dis abnormaal as ŉ regering wat die land so wanregeer dat ons nou die hoogste werkloosheidskoers ter wêreld het, weer en weer verkies word. Die welstand van ŉ land word deur die welstand van sy werksmag bepaal. Die regering regeer so swak dat miljoene mense nie werk kan kry nie, en vervang boonop werk met welsyn om stemme te koop om hul swak regering voort te sit. Dan word die hardwerkende minderheid teen wie gediskrimineer word nog beskuldig dat die ellende in die land hulle skuld is! Dis totaal abnormaal! Normaliteit Dinge kan nie aangaan soos nou nie; ons almal kan sien die land is op ŉ glybaan na Zimbabwe se situasie op pad. As staatsbestuur misluk is selfbestuur die enigste oplossing. Suid-Afrika se grondoppervlakte is so groot soos die gesamentlike oppervlakte van Brittanje, Duitsland, Italië, Nederland, België, Griekeland, Ierland én Denemarke. Dis heeltemal te groot en te kompleks om te dink dat die ANC so ŉ groot landstreek kan regeer. Niemand sal dit eers oorweeg om al hierdie lande onder een sentrale regering te probeer indruk nie. Dit sal nooit eers in Europa werk nie, wat staan nog hier? Suid-Afrika is veel eerder ŉ landstreek as ŉ normale land. Afrikaners Afrikaners se bestaanskrisis is nie ons klein getalle nie, maar ons yl verspreiding wat veroorsaak dat ons orals in die minderheid is en landswyd dieselfde probleme het. Ons is meer Afrikaners as die onderskeie bevolkings van Namibië, Lesotho, Macedonië, Slowenië, Letland, Botswana, Gambië, Gaboen, Estland, Swaziland, Mauritius, Ciprus en Luxemburg, asook nog ’n menigte ander volke. Maar ons woon nie gekonsentreerd soos al hierdie volke nie, en is gevolglik ’n kwesbare minderheid tussen ’n groter meerderheid. Dit is boonop nonsens dat daar van ons verwag word om as Afrikaners te ontbind – ons moet kwansuis in ŉ Suid-Afrikaanse geheel opgaan. Dis nie eens van die Duitsers na die wêreldoorlog verwag nie. Hulle is vandag nie net Europeërs nie, maar steeds Duitsers wat hulself regeer en nie onder rassewette en ŉ korrupte wanregering ly nie. Boonop sluit die rasseformules van transformasie ons van opgaan in die groter geheel uit. Die ANC beskou en behandel wit mense as tweedeklasburgers. Hul eie beleid sê duidelik dat die ANC se doel die bevryding van Afrikane in besonder en swart mense in die algemeen is. Hulle spel ook uitdruklik ŉ beleid van “Afrikaan-oorheersing” in hulle dokumente uit. Apartheid onder nuwe bestuur Ons kan nie meer vir die skynheilige “nie-rassigheid” van ŉ party val wat ŉ hele rassebedeling hervestig het nie. Apartheid is nie in 1994 afgeskaf nie. Dis net omgekeer en onder nuwe bestuur geplaas. Ons kan nie net méér van dieselfde ding doen nie, want dit gaan net dieselfde uitkomste hê. Dr. Anton Rupert het tereg gesê dat ŉ klein volk groot moet dínk en groot sal moet dóén om te oorleef. Daarom sal die Solidariteit Beweging ons konsentrasiestrategie moet verskerp om groter normaliteit te bewerkstellig. ŉ Maglose ylverspreide minderheid se vryheid, veiligheid en voorspoed gaan altyd deur die leiers van ŉ demografiese meerderheid bedreig word wat belasting-melkkoeie en sondebokke vir hulle mislukkings soek. Ons sal onder hierdie onbevoegde korruptes moet uitkom. Ons kinders verdien ŉ normale toekoms.